Laulu lahdella


1. 

 Hämärä hiljaa hiipii
 elokuun iltasen.
 Lahdella vettä liipii
 venhossa poikanen.

 Laulua surukasta
 lauleli istuissaan,
 eräästä armahasta
 immestä tämän maan.

2. 

 Kertoi: sen koto on vallan
 seudussa Pohjolan,
 seassa kylmän hallan,
 pakkasen purevan.

 Siellä jos kuinka raatoi
 käsillä torpparin,
 kylmä sen hyödyn kaatoi
 jäätävin huurehin.

 Nälkä tuhoksi tuli
 kaunosen kotihin.
 Ennenkun nietokset suli
 kuolo vei torpparin.

 Kauvaksi kaunis impi
 etelään kaupattiin,
 kultaakin kallihimpi
 saatihin Helsinkiin.

 Siellä on moni hellä
 joutunut satimiin,
 työllä ja nälkäsellä
 vaivattu uuvuksiin.

 Poloinen Pohjan sorja!
 Orjaksi joutui hän:
 palveli nöyrä, norja
 oikkuja emännän.

 Illat ja yötä valvoi
 käskystä rikkaiden.
 Väsymys, kurjuus kalvoi
 ruusuja kaunosen.

 Poistuvi posken helo,
 kirkkaus katsonnan.
 Kuihtuvi Pohjan elo
 usmissa ahtahan.

 Säästi ne Pohjan halla
 tuvassa torpparin.
 Murtui ne suremalla
 herroissa Helsingin.

 Hävisi ihaninta
 suloista Suomenmaan.
 Verta jo sylki rinta,
 impyen taudissaan.

 Poikanen Pohjan tuli
 avuksi ihanan.
 Kyynele silmään suli.
 Itki myös morsian.

 Hälle hän hellää henki.
 Suukoilla paransi.
 Myöhä on apu senki:
 neito vain huokaili.

 Armaansa syliin nukkui
 murheista maailman.
 Pohjolan pojalta hukkui
 katsanto iloisan.

3. 

 Usein hän vielä viihtyy
 haudalla armaisen.
 Surunsa siellä kiihtyy
 juostessa kyynelten.

 Katsoo hän vetten kalvoo
 lähellä hautuumaan,
 myöhään kun illan valvoo,
 uinuen venhossaan.

 Airolla hiljaa huiskii
 piirteitä pintaan veen.
 Lohtua lintu kuiskii,
 painuva piiloseen.

 Kyyneltä poistaa koittaa
 hiljainen tuulonen.
 Poika jos voisi voittaa
 vaivan ja surusen!

 Säveltä luo se rintaan
 lohduksi murtuneen.
 Laulaissa kaunihintaan
 kuultiin sen kuiskelleen.

 Läsnä hän olevan luulee
 impensä värettä,
 haudalta lahteen kun tuulee
 taivas on hymyvä.

 Sineä silmäin hakee
 lahden hän laineista,
 minnekä taivaan lakee
 laskevi kuvansa.

4. 

 Siispä hän istuu, laulaa
 ruumihin lähellä.
 Surmansa miettii paulaa
 iltojen hämyssä.